**Akavan Yleinen Ryhmä ry:n säännöt Muutosehdotus 2019**

**1 § Nimi, kotipaikka ja toiminta-alue**

Yhdistyksen nimi on Akavan Yleinen Ryhmä ry. Yhdistyksen nimen epävirallinen lyhenne on AYR. Yhdistyksen kotipaikka on Helsingin kaupunki ja toiminta-alue koko maa.

**2 § Tarkoitus ja toimintamuodot**

Yhdistyksen tarkoituksena on valvoa jäsentensä yhteiskunnallisia, taloudellisia, ammatillisia ja koulutuksellisia etuja sekä edistää koulutettujen henkilöiden yhteenkuuluvuutta.

Tarkoituksen toteuttamiseksi yhdistys harjoittaa tarkoitusperiään edistävää tiedotus- ja julkaisutoimintaa, järjestää kokous-, koulutus- ja esitelmätilaisuuksia sekä tekee esityksiä ja antaa lausuntoja. Yhdistys kuuluu jäsenjärjestönä Akava ry:een ja toimii tarpeen mukaan yhteistyössä myös Vakava ry:n, akavalaisten neuvottelujärjestöjen ja muiden ammattijärjestöjen kanssa.

**3 § Jäsenet**

Yhdistyksen jäsenet ovat varsinaisia henkilöjäseniä, varsinaisia yhdistysjäseniä, varsinaisia työttömyyskassaan kuulumattomia henkilöjäseniä, kannatusjäseniä ja kunniajäseniä.

Yhdistyksen varsinaiseksi henkilöjäseneksi voivat liittyä korkeakoulututkinnon tai muun tutkinnon suorittaneet, niihin tehtäväasemaltaan rinnastettavat henkilöt ja henkilöt, jotka erityisistä syistä eivät voi tai halua kuulua muuhun Akava ry:n jäsenyhdistykseen. Yhdistyksen varsinaiseksi yhdistysjäseneksi voivat liittyä rekisteröidyt yhdistykset. Varsinaiset henkilöjäsenet ja varsinaiset työttömyyskassaan kuulumattomat henkilöjäsenet hyväksyy hakemuksesta yhdistyksen jäsensihteeri ja varsinaiset yhdistysjäsenet hakemuksesta hallitus.

Kannatusjäseneksi voi liittyä yhdistyksen toimintaa tukeva henkilö tai oikeuskelpoinen yhteisö. Kannatusjäsenet hyväksyy yhdistyksen hallitus. Kannatusjäsenellä ei ole jäsenoikeuksia.

Kunniajäseneksi voidaan kutsua yhdistyksen tarkoitusperiä huomattavalla tavalla edistänyt henkilö. Kunniajäsenet kutsuu yhdistyksen hallitus. Saavutetut jäsenoikeudet säilyvät.

**4 § Jäsenen eroaminen ja erottaminen**

Jäsen voi erota yhdistyksestä tekemällä siitä kirjallisen ilmoituksen yhdistyksen hallitukselle, sen puheenjohtajalle tai yhdistyksen kokouksessa pöytäkirjaan merkittäväksi.

Eron saanut jäsen on vapaa velvoitteistaan sen kalenterivuoden lopusta lukien, jona erohakemus on edellä mainitulla tavalla jätetty.

Hallituksella on oikeus erottaa sellainen jäsen, joka ei ole maksanut erääntyneitä jäsenmaksujaan tai on jättänyt täyttämättä ne velvoitteet, joihin hän on yhdistykseen liittymällä sitoutunut.

Jäsen, joka eroaa, erotetaan tai joka katsotaan eronneeksi yhdistyksestä, menettää kaikki oikeutensa yhdistyksessä.

**5 § Jäsenmaksut**

Varsinainen henkilöjäsen, varsinainen työttömyyskassaan kuulumaton henkilöjäsen, varsinainen yhdistysjäsen ja kannatusjäsen suorittavat yhdistykselle jäsenmaksun, jonka suuruuden yhdistyksen vuosikokous vahvistaa erikseen kullekin jäsenryhmälle.

Hallituksella on oikeus päättää myös ylimääräisen jäsenmaksun keräämisestä, jos pakottavat syyt sitä vaativat. Kunniajäseneltä ei peritä jäsenmaksua.

**6 § Varojen kartuttaminen**

Toimintansa tukemiseksi yhdistys voi ottaa vastaan lahjoituksia, avustuksia ja testamentteja, panna toimeen asianomaisella luvalla rahankeräyksiä, arpajaisia, juhlia ja muita tilaisuuksia sekä hankkia ja omistaa kiinteistöjä, osakkeita ja arvopapereita.

**7 § Hallitus**

Yhdistystä edustaa hallitus, jonka muodostavat puheenjohtaja sekä 5 - 7 jäsentä. Henkilöjäsenistä valitaan hallitukseen vähintään 4 jäsentä. Puheenjohtaja ja hallituksen muut jäsenet valitaan vuosikokouksessa kahdeksi vuodeksi kerrallaan siten, että puolet hallituksen jäsenistä on erovuorossa vuosittain.

Hallitus valitsee keskuudestaan varapuheenjohtajan sekä ottaa sihteerin ja taloudenhoitajan joko hallituksen piiristä tai sen ulkopuolelta. Hallitus on päätösvaltainen, kun puheenjohtaja tai varapuheenjohtaja ja vähintään puolet sen muista jäsenistä on paikalla. Äänten mennessä tasan on puheenjohtajan ääni ratkaiseva. Hallituksen kokouksia voidaan pitää tarvittaessa myös etäkokouksina erilaisten teknisten toteutusvälineiden avulla.

Yhdistyksen nimen kirjoittaa puheenjohtaja tai varapuheenjohtaja jompikumpi yhdessä sihteerin tai hallituksen jäsenen kanssa. Hallitus voi erikseen määrätä sihteerin tai taloudenhoitajan henkilökohtaisella oikeudella yksin kirjoittamaan yhdistyksen nimen.

**8 § Hallituksen tehtävät**

Hallituksen tehtävänä on huolehtia erityisesti siitä, että näiden sääntöjen 2 § momentissa 1 mainittu yhdistyksen tarkoitus pyritään saavuttamaan. Hallituksen tulee sen lisäksi mitä yhdistyslaissa (503/89) muutoksineen ja muualla näissä säännöissä on sanottu:

1. edustaa yhdistystä ulospäin,

2. kutsua yhdistys koolle, valmistella ja esitellä vuosikokouksessa ja muissa yhdistyksen kokouksissa käsiteltävät asiat, sekä panna täytäntöön yhdistyksen kokousten päätökset,

3. huolehtia, että yhdistys täyttää velvollisuutensa Akava ry:tä kohtaan,

4. pitää yhdistyksen jäsenistä luetteloa,

5. vastata yhdistyksen taloudesta,

6. laatia hallituksen toimintakertomus ja tilinpäätös, sekä tehdä ehdotus toiminnan päälinjoiksi ja talousarvioksi,

7. ottaa ja vapauttaa toimihenkilöt ja vahvistaa heidän tehtävänsä, palkkauksensa ja muut työehdot,

8. päättää yhdistyksen omaisuuden myynnistä, vaihtamisesta ja kiinnittämisestä.

**9 § Yhdistyksen kokoukset**

Yhdistys kokoontuu vuosikokoukseen hallituksen kutsusta toukokuun loppuun mennessä.

Yhdistyksen ylimääräinen kokous on kutsuttava koolle, jos hallitus katsoo sen tarpeelliseksi tai jos vähintään 1/10 yhdistyksen äänioikeutetuista jäsenistä pyytää sitä erityisesti ilmoitettua asiaa varten kirjallisesti hallitukselta.

Päätökset ja vaalit yhdistyksen kokouksessa ratkaistaan yksinkertaisella äänten enemmistöllä, mikäli näissä säännöissä ei ole toisin määrätty sekä avoimella äänestyksellä, ellei kukaan läsnä olevista vaadi äänestystä suljetuin lipuin. Äänten mennessä tasan on puheenjohtajan ääni ratkaiseva, paitsi vaaleissa ja lippuäänestyksessä, joissa ratkaisee arpa.

Kutsu yhdistyksen kokoukseen on lähetettävä postitse tai sähköpostitse yhdistyksen jäsenille vähintään seitsemän (7) päivää ennen kokousta. Kutsussa on mainittava kokouksessa käsiteltävät asiat.

Mikäli yhdistyksen jäsen haluaa jonkin asian kokouksessa käsiteltäväksi, on se lähetettävä hallitukselle vähintään yhtä kuukautta ennen kokousta.

Yhdistyksen kokouksissa on jokaisella varsinaisella henkilöjäsenellä, varsinaisella työttömyyskassaan kuulumattomalla henkilöjäsenellä ja kunniajäsenellä yksi ääni. Kukin yhdistysjäsen on oikeutettu valitsemaan yhdistyksen kokouksiin yhden edustajan yhdistysjäsenen alkavaa 500 yhdistysjäsenen henkilöjäsentä tai yhdistysjäseneen kuuluvien yhdistysten yhteenlaskettua henkilöjäsentä kohti, kuitenkin enintään 5 edustajaa. Kullakin yhdistysjäsenen edustajalla on yksi ääni. Yhdistyksen kokouksiin osallistuminen on mahdollista myös valtakirjalla.

Kannatusjäsenellä on kokouksessa läsnäolo- ja puheoikeus.

**10 § Vuosikokouksessa käsiteltävät asiat**

Vuosikokouksessa

1. esitetään yhdistyksen toimintakertomus, tilinpäätös ja toiminnan- tai tilintarkastajien lausunto,

2. päätetään tilinpäätöksen vahvistamisesta ja vastuuvapauden myöntämisestä hallitukselle ja muille tilivelvollisille,

3. vahvistetaan toiminta- ja taloussuunnitelma alkaneeksi toimikaudeksi sekä varsinaisten henkilöjäsenten, varsinaisten yhdistysjäsenten, varsinaisten työttömyyskassaan kuulumattomien henkilöjäsenten ja kannatusjäsenten jäsenmaksun suuruus ja maksuaika,

4. vahvistetaan hallituksen puheenjohtajan ja jäsenten palkkiot sekä matka- ja kulukorvausten perusteet,

5. valitaan joka toinen vuosi hallituksen puheenjohtaja,

6. valitaan hallituksen jäsenet erovuoroisten tilalle,

7. valitaan alkaneen kalenterivuoden tilinpäätöstä, kirjanpitoa ja hallintoa tarkastamaan kaksi toiminnan- tai tilintarkastajaa ja heille kaksi varahenkilöä,

8. valitaan yhdistyksen edustajat Akava ry:n kokouksiin ja toimielimiin sekä yhdistyksen henkilöjäsenten esityksestä kolme jäsentä AYR-säätiön hallitukseen,

9. käsitellään muut hallituksen kokoukselle esittämät asiat.

**11 § Tilinpito ja toiminnan- tai tilintarkastus**

Yhdistyksen toiminta- ja tilikausi on kalenterivuosi. Tilinpäätös ja toimintakertomus jätetään viimeistään kuukautta ennen vuosikokousta toiminnan- tai tilintarkastajien tarkastettavaksi. Toiminnan- tai tilintarkastajien tulee antaa vuosikokoukselle osoitettu lausuntonsa hallitukselle viimeistään kaksi viikkoa ennen vuosikokousta.

**12 § Työtaistelutilanteet**

Akavan Yleinen Ryhmä ry:n hallitus päättää yksinkertaisella ääntenenemmistöllä työtaisteluun liittymisestä.

**13 § Sääntömuutokset ja yhdistyksen purkautuminen**

Päätös sääntöjen muuttamisesta samoin kuin yhdistyksen purkautumisesta on tehtävä yhdistyksen kokouksessa.

Sääntömuutoksesta ja yhdistyksen purkamisesta on mainittava kokouskutsussa.

Päätösesitystä on kannatettava vähintään kolme neljäsosaa annetuista äänistä.

Yhdistyksen purkautuessa tai lakkautettaessa sen varat on käytettävä yhdistyksen tarkoitusperien mukaisesti yhdistyksen purkautumisesta päättäneen kokouksen päättämällä tavalla.

**14 § Muut määräykset**

Muilta osin noudatetaan yhdistyslakia (L 503/1989) muutoksineen.

*Säännöt on hyväksytty Akavan Yleinen Ryhmä ry:n kokouksissa ………..2019 ja ………2019.*

*Patentti- ja rekisterihallitus on rekisteröinyt säännöt yhdistysrekisteriin ……………...*